Bræður . Fjölnir , Ásgeir og Símon Ásgeirssynir . mbl.is / Sigurður Bogi Sigurður Bogi Sævarsson Vinnustofa Braga heitins Ásgeirssonar listmálara og salarkynni þar sem ýmis af listaverkum hans má finna voru opnuð almenningi í dag . Vinnustofa sem Bragi hafði eru salarkynni á 13. hæð fjölbýlishússins í Austurbrún 4 í Reykjavík . Þar hefur ekki verið hreyft við neinu frá því Bragi gekk þar um en hann lést vorið 2016 . Geymsla með verkum Braga er í Sundaborg 4 . Þar hefur listaverkum hans nú verið komið fyrir . Nokkur eru á veggjum í rúmgóðum salarkynnum en flest í rekkum og þar auðfinnanleg . „ Bragi var tvímælalaust einn af áhrifamestu listmálurum Íslendinga og verður að mati þeirra sem best þekkja til eitt af stóru nöfnunum . List hans á því nú sem fyrr mikið erindi við samtímann og mér finnst mikilvægt að nafni hans og boðskap sé haldið á lofti , “ sagði Fjölnir Geir , sonur listamannsins , þegar hann tók á móti fólki í Austurbrún í dag . Þar voru einnig bræður hans , þeir Ásgeir og Símon . Opnun þessara tveggja listsetra er samstarfsverkefni bræðranna og Gísla Gíslasonar lögfræðings .